สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 1 มี.ค.60
1 มี.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (28 ก.พ.) เนื่องจากนักลงทุนชะลอการซื้อขายก่อนที่ประธานาธิบดีโดนัลด์ ทรัมป์ จะกล่าวสุนทรพจน์ต่อสภาคองเกรสสหรัฐในช่วงเช้าวันนี้เวลา 09.00 น.ตามเวลาไทย นอกจากนี้ ตลาดยังได้รับแรงกดดันจากผลิตภัณฑ์มวลรวมภายในประเทศ (จีดีพี) ประจำไตรมาส 4 ของสหรัฐที่ขยายตัวต่ำกว่าตัวเลขคาดการณ์ของนักวิเคราะห์
ดัชนีเฉลี่ยอุตสาหกรรมดาวโจนส์ปิดที่ 20,812.24 จุด ลดลง 25.20 จุด หรือ -0.12% ดัชนี NASDAQ ปิดที่ 5,825.44 จุด ลดลง 36.46 จุด หรือ -0.62% และดัชนี S&amp;P500 ปิดที่ 2,363.64 จุด ลดลง 6.11 จุด, -0.26%
 
ตลาดหุ้นยุโรปปิดบวก เมื่อคืนนี้ (28 ก.พ.) เพราะได้แรงหนุนจากความหวังที่ว่า ประธานาธิบดีโดนัลด์ ทรัมป์แห่งสหรัฐ จะประกาศมาตรการกระตุ้นเศรษฐกิจในระหว่างการแถลงต่อสภาคองเกรสในช่วงเช้าวันนี้เวลา 09.00 น.ตามเวลาไทย โดยหุ้นกลุ่มผู้ผลิตยุทธปัจจัยด้านกลาโหมทะยานขึ้นอย่างแข็งแกร่ง จากการคาดการณ์ที่ว่า ประธานาธิบดีสหรัฐจะเพิ่งงบประมาณรายจ่ายด้านกลาโหม
ดัชนี Stoxx Europe 600 เพิ่มขึ้น 0.2% ปิดที่ 370.24 จุด
ดัชนี CAC-40 ตลาดหุ้นฝรั่งเศสปิดที่ 4,858.58 จุด เพิ่มขึ้น 13.40 จุด หร่อ +0.28% ดัชนี DAX ตลาดหุ้นเยอรมันปิดที่ 11,834.41 จุด เพิ่มขึ้น 11.74 จุด หรือ +0.10% ดัชนี FTSE 100 ตลาดหุ้นลอนดอนปิดที่ 7,263.44 จุด เพิ่มขึ้น 10.44 จุด หรือ +0.14%
 
ตลาดหุ้นลอนดอนปิดขยับขึ้นเล็กน้อย เมื่อคืนนี้ (28 ก.พ.) ด้วยแรงหนุนจากหุ้นกลุ่มยุทธภัณฑ์ ท่ามกลางบรรยากาศการซื้อขายที่ค่อนข้างเงียบเหงา เนื่องจากนักลงทุนชะลอการซื้อขายก่อนที่ประธานาธิบดีโดนัลด์ ทรัมป์ จะกล่าวสุนทรพจน์ต่อสภาคองเกรสสหรัฐในช่วงเช้าวันนี้เวลา 09.00 น.ตามเวลาไทย ซึ่งคาดว่าจะมีการเปิดเผยรายละเอียดเกี่ยวกับแผนการลงทุนในโครงสร้างพื้นฐานและนโยบายกระตุ้นเศรษฐกิจอื่นๆ
ดัชนี FTSE 100 เพิ่มขึ้น 10.44 จุด หรือ 0.14% ปิดที่ 7,263.44 จุด
 
สัญญาทองคำตลาดนิวยอร์กปิดลดลง เมื่อคืนนี้ (28 ก.พ.) เนื่องจากนักลงทุนเทขายทำกำไรหลังจากสัญญาทองคำปิดบวกติดต่อกัน 3 วันทำการก่อนหน้านี้ นอกจากนี้ นักลงทุนยังระมัดระวังการซื้อขายก่อนที่ประธานาธิบดีโดนัลด์ ทรัมป์ จะกล่าวสุนทรพจน์ต่อสภาคองเกรสสหรัฐในช่วงเช้าวันนี้เวลา 09.00 น.ตามเวลาไทย
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 4.9 ดอลลาร์ หรือ 0.39% ปิดที่ระดับ 1,253.90 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 5.2 เซนต์ หรือ 0.28% ปิดที่ 18.469 ดอลลาร์/ออนซ์
สัญญาพลาตินัมส่งมอบเดือนเม.ย.ลดลง 7.9 ดอลลาร์ หรือ 0.76% ปิดที่ 1,031.00 ดอลลาร์/ออนซ์
สัญญาพัลลาเดียมส่งมอบเดือนมิ.ย.ร่วงลง 13.30 ดอลลาร์ หรือ 1.7% ปิดที่ 771.70 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับลง เมื่อคืนนี้ (28 ก.พ.) หลังจากมีกระแสคาดการณ์ในกลุ่มนักวิเคราะห์ว่า สต็อกน้ำมันดิบรายสัปดาห์ของสหรัฐจะปรับตัวเพิ่มขึ้น นอกจากนี้ ตลาดยังได้รับแรงกดดันจากรายงานที่ว่า สหรัฐผลิตน้ำมันเพิ่มขึ้นในรอบสัปดาห์ที่สิ้นสุดวันที่ 17 ก.พ.
สัญญาน้ำมันดิบ WTI ส่งมอบเดือนเม.ย.ขยับลง 4 เซนต์ หรือ 0.09% ปิดที่ 54.01 ดอลลาร์/บาร์เรล 
สัญญาน้ำมันดิบเบรนท์ส่งมอบเดือนเม.ย.ลดลง 34 เซนต์ หรือ 0.6% ปิดที่ 55.59 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (28 ก.พ.) ด้วยแรงกดดันจากข้อมูลเศรษฐกิจที่สำคัญของสหรัฐที่มีการเปิดเผยเมื่อวานนี้ โดยเฉพาะตัวเลขประมาณการการขยายตัวของผลิตภัณฑ์มวลรวมภายในประเทศ (จีดีพี) ประจำไตรมาส 4 ของสหรัฐ ซึ่งต่ำกว่าคาดการณ์ของนักวิเคราะห์ นอกจากนี้ นักลงทุนยังชะลอการซื้อขายก่อนที่ประธานาธิบดีโดนัลด์ ทรัมป์ จะกล่าวสุนทรพจน์ต่อสภาคองเกรสสหรัฐในช่วงเช้าวันนี้เวลา 09.00 น.ตามเวลาไทย
ดอลลาร์สหรัฐอ่อนค่าลงเมื่อเทียบกับเยน ที่ระดับ 112.02 เยน จากระดับ 112.83 เยน และอ่อนค่าลงเมื่อเทียบกับฟรังก์สวิส ที่ระดับ 1.0036 ฟรังก์สวิส จากระดับ 1.0098 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0604 ดอลลาร์ จากระดับ 1.0582 ดอลลาร์ ในขณะที่ปอนด์อ่อนค่าลงแตะ  1.2413 ดอลลาร์จากระดับ 1.2434 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7674 ดอลลาร์จากระดับ 0.7671 ดอลลาร์